
МОТИВИ 
към проект на Наредба 

за изменение и допълнение на Наредба № 2 на

Общински съвет Златоград за реда за придобиване, управление и разпореждане с общинско имущество

1. Причини и мотиви за изменения и допълнения в настоящата наредба са следните:

Констатирано е несъответствие между законовата уредба, регламентираща формата на сключване на договора за дарение на движими вещи и имоти, и Наредба № 2 на Общински съвет Златоград за реда за придобиване, управление и разпореждане с общинско имущество (Наредба №2).

На следващо място, с предлагания Проект за Наредба за изменение на Наредба №2 на Общински съвет Златоград, се уеднаквява реда за придобиване на собствеността върху недвижим имот чрез дарение в полза на Община Златоград доколкото в чл. 5, ал.2, б. „А”, т.15 от Правилника за организацията и дейността на Общински съвет Златоград, неговите комисии и взаимодействието му с Общинска администрация е посочено, че Общински съвет Златоград приема решения относно приемане и извършване на дарения от името на Община Златоград, а в Наредба №2 на Общински съвет Златоград е установено, че дарения се приемат от кмета на общината при условията на чл.61, ал.2 от Закона за наследството. Освен това, в чл.9 от разглеждания подзаконов нормативен акт, под формата на каталог, са изброени изрично случаите, в които с решение на Общински съвет Златоград се придобива собственост, без да е посочено дарението като такъв способ. 
2. Цели, които се поставят с приемане на предлаганите изменения и допълнения в наредбата:

Да се приведе Наредба № 2 на Общински съвет Златоград за реда за придобиване, управление и разпореждане с общинско имущество в съответствие със Закона за собствеността и да се избегнат случаи на противоречиво тълкуване и прилагане на приложимите правни норми.
3. Очаквани резултати от приемане на изменения и допълнения на наредбата:

Уеднаквяване на нормативна уредба.
4. Финансови средства, необходими за прилагане на новата уредба:
За прилагане на новите текстове на Наредбата не са необходими допълнителни финансови и други средства.

5. Анализ за съответствие с правото на Европейския съюз

Законодателството на Европейския съюз не въвежда нови изисквания, които да бъдат транспонирани в Наредба № 2 на Общински съвет Златоград за реда за придобиване, управление и разпореждане с общинско имущество, поради което предлаганите изменения са съобразени единствено с норми от българското право или представляват предложение за подобряване на действащата нормативна база с местно значение.
МИРОСЛАВ ЯНЧЕВ

Кмет на Община Златоград




                                В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

